b'\n_START_ARTICLE_\nBuergerin tauti\n_START_PARAGRAPH_\nBuergerin tauti eli thromboangiitis obliterans on sairaus, joka aiheuttaa varsinkin raajojen verisuonten ahtautumista ja tukkeutumista. Sairaus on harvinainen, ja suurimmassa vaarassa saada sen ovat 20\xe2\x80\x9340-vuotiaat miehet, jotka ovat tupakoineet runsaasti tai k\xc3\xa4ytt\xc3\xa4neet purutupakkaa. My\xc3\xb6s Raynaudin oireella voi olla yhteys Buergerin tautiin. Lapsilla tauti on eritt\xc3\xa4in harvinainen mutta saattaa liitty\xc3\xa4 autoimmuunisairauteen. Naisia on potilaista vain kymmenesosa._NEWLINE_Buergerin taudin oireita ovat raajojen v\xc3\xa4rin muutokset; ne saattavat olla kalpeat, punaiset tai sinert\xc3\xa4v\xc3\xa4t. Raajat voivat my\xc3\xb6s tuntua kylmilt\xc3\xa4. Kipuja, ihomuutoksia ja haavaumia esiintyy. Buergerin taudissa hoidon tavoitteena on oireisiin puuttuminen. Oireet voivat lakata, jos potilas lopettaa tupakkatuotteiden k\xc3\xa4yt\xc3\xb6n, mutta osassa tapauksista k\xc3\xa4den tai jalan amputointi on v\xc3\xa4ltt\xc3\xa4m\xc3\xa4t\xc3\xb6nt\xc3\xa4._NEWLINE_Buergerin tauti on yleisempi esimerkiksi Kaakkois-Aasian, Intian sek\xc3\xa4 L\xc3\xa4hi-id\xc3\xa4n v\xc3\xa4est\xc3\xb6ill\xc3\xa4 ja varsinkin Bangladeshissa kuinpohjoiseurooppalaisilla. Sairaus on nimetty l\xc3\xa4\xc3\xa4k\xc3\xa4ri Leo Buergerin (1879\xe2\x80\x931943) mukaan.'